Frāzes autors Aigars Kalvītis
**"Treknie gadi"** ir termins, ar kuru Latvijā apzīmē valsts ekonomikas straujās izaugsmes periodu no 2006. līdz 2008. gadam. Tas cēlies no toreizējā Ministru prezidenta Aigara Kalvīša Vecgada uzrunas Latvijas Televīzijā 2005. gada 31. decembrī, kurā viņš atsaucās uz Bībeles stāstu par Jāzepu.

Trekno gadu definējums Bībelē
-----------------------------

Par septiņiem treknajiem gadiem runāts Bībeles Vecajā Derībā 1. Mozus grāmatā. Tajā Jāzeps Ēģiptes faraonam izskaidro divus līdzīgus sapņus, kur pirmajā no tiem redzējis "septiņas treknām miesām un skaista izskata govis un [tās] ganījās meldros", kuras pēcāk septiņas "kaulainās neglītās govis aprija". Jāzeps faraonam skaidroja, ka "nāks septiņi gadi, kuros liela pārticība būs Ēģiptes zemē, un tad nāks septiņi bada gadi pēc tiem, un tad aizmirsīs visu pārticību Ēģiptes zemē, jo bads aprīs zemi". Tāpēc Jāzeps ieteica faraonam septiņus gadus uzkrāt ražu, lai valsts pārciestu septiņus bada gadus.

Treknie gadi premjera Vecgada uzrunā
------------------------------------

Salīdzinājumu ar treknajiem gadiem no Bībeles tā brīža Ministru prezidents Aigars Kalvītis izteica Latvijas Televīzijas ēterā ikgadējā uzrunā Vecgada vakarā, 2005. gada 31. decembrī. Tobrīd Latvijas ekonomika pieredzēja strauju augšupeju — iekšzemes kopprodukts 2005. gadā pieauga par 10,2%. Savā uzrunā Kalvītis norādīja:

|  |  |  |
| --- | --- | --- |
| "| Mīļie tautieši, ja netiks sadarītas kādas muļķības, tad mums priekšā ir septiņi bagāti gadi. Treknie gadi, ja atceras stāstu par Jāzepu. Mēs jau tagad esam pasaules čempioni attīstības tempu ziņā, mums ir visas iespējas tuvāko desmit gadu laikā sasniegt to, par ko mēs visi esam sapņojuši, ejot uz barikādēm — būt kungiem savā zemē, nevis viesstrādniekiem svešā zemē. | "|

Tā laika Valsts prezidente Vaira Vīķe-Freiberga vēlāk apgalvoja, ka tieši viņa Kalvītim minējusi salīdzinājumu ar septiņiem treknajiem gadiem. "Kalvīša kungam teicu — nevar izdalīt visu budžeta pārpalikumu tādām un citām vajadzībām, lai viņas būtu cik varbūt populistiski pievilcīgas un politiski arī kārdinājums to darīt. Ka ir ļoti nopietni jādomā — tie liesie gadi nāks, neizbēgami nāks!" aicinot veidot budžetu ar pārpalikumu, premjeram norādījusi V. Vīķe-Freiberga.

Iespējams, ka Kalvīša salīdzinājumā tieši septiņi gadi pieminēti tādēļ, ka Eiropas Savienības finanšu plānošanas periods veidots no 2007. līdz 2013. gadam, kura laikā Latvijā investē ievērojamus finanšu līdzekļus.

Izteiciena attīstība
--------------------

Jau neilgi pēc uzrunas teiciens ieguva rezonansi sabiedrībā, piemēram, 2005. gadā to izvirzīja Rīgas Latviešu biedrības Latviešu valodas attīstības kopas organizētajā gada spārnotā teiciena nominācijai.

Līdz ar straujo ekonomikas lejupslīdi līdz ar 2008. gada otro pusi izteicienu "treknie gadi" saista ar Kalvīša valdības īstenoto fiskālo politiku, kura neveic uzkrājumus, bet gan stimulē patēriņu un inflācijas pieaugumu. Pretēji Bībelē minētajai kopsakarībai starp treknajiem gadiem un uzkrājumu veidošanu, Latvijas sabiedrība tos asociē gan ar nelietderīgiem tēriņiem, gan ar laikiem, kad īpaši nav bijis jāstrādā un peļņu gūt bijis viegli. Neatkarīgās Tukuma Ziņas treknos gadus definējušas kā "valsts līdzekļu šķērdēšana milzīgos apmēros; lielas ierēdņu algas; teju katram pat visniecīgāko izglītību guvušajam — kredīti, turklāt — bieži vien nevajadzīgi (bet "dzīvot" taču gribas jau šodien!...); melnstrādnieki celtniecībā, kuri varēja atļauties ar glaunu džipu vadāt cementa maisus, vispār neveidot uzkrājumus un ne mazākā mērā neaizdomāties par iespējamiem apdraudējumiem (mazums — slimības, nelaimes gadījumi, par krīzi pat nerunājot...) nedomājot...".

Atsauces
--------

1. ↑  «Latviešu Bībeles 1965. gada izdevuma revidētais teksts; Pirmā Mozus grāmatas 41. nodaļa». bibelesbiedriba.com. Skatīts: 2010. gada 29. decembris.
2. ↑  «Iekšzemes kopprodukts 2005.gadā pieaudzis par 10.2%». Centrālā statistikas pārvalde. 10.03.2006. Arhivēts no oriģināla, laiks: 14.11.2010. Skatīts: 2010. gada 29. decembris.
3. ↑  «Ministru prezidenta Aigara Kalvīša Jaungada uzruna Latvijas Televīzijā 2005.gada 31.decembrī». Valsts kanceleja. 31.12.2005. Skatīts: 2010. gada 29. decembris.[novecojusi saite]
4. ↑  Nekā Personīga. «Vīķe-Freiberga: Es Kalvīti brīdināju, ka treknajiem gadiem sekos liesie gadi». , 14.12.2008.. Skatīts: 2010. gada 29. decembris.
5. ↑  LETA. «Par gada vārdu kļūst "smacenis"». , 23.01.2006.. Skatīts: 2010. gada 29. decembris.
6. ↑  Sarmīte Ēlerte. «Cilvēkiem vairāk par visu nepieciešama skaidrība». , 24.08.2010.. Skatīts: 2010. gada 29. decembris.[novecojusi saite]
7. ↑  Bens Latkovskis, Nedēļa. «Tūrisma «treknie gadi» beigušies». , 10.10.2008.. Skatīts: 2010. gada 29. decembris.
8. ↑  Toms Reinsons. «Aizvadīto vērtējot». Neatkarīgās Tukuma ziņas, 27.12.2010.. Skatīts: 2010. gada 29. decembris.[novecojusi saite]

Ārējās saites
-------------

* Fragments no 2005. gada 31. decembra Ministru prezidenta uzrunas